Lukuaika noin 2 min

Tekijänoikeuskirjeet ovat olleet viimeaikojen kuuma peruna. Tuhansille suomalaisille liittymänomistajille on lähetetty kirjeitä, joissa kerrotaan tekijänoikeuden loukkauksista ja vaaditaan satojen eurojen hyvityksiä.

Markkinaoikeus on määrännyt operaattoreita paljastamaan vuoden 2013 ja 2017 välisenä aikana lähes 200 000 suomalaisen liittymänomistajan yhteystiedot. Tiedot luovutettujen ip-osoitteiden määrästä perustuvat kansalaisaktivisti Ritva Puolakan koostamaan taulukkoon, joka löytyy opetus- ja kulttuuriministeriön sivuilta.

Tekijänoikeuskirjebisnes toimii Suomessa käytännössä siten, että saksalainen asiantuntijayritys kerää tietoja BitTorrent-verkossa tiedostoja luvatta jakavista käyttäjistä. Käytännössä asiantuntijayrityksen saaliiksi jää vain tekijän ip-osoite sekä ladattu nimike, esimerkiksi elokuva tai tv-sarja.

Tämän jälkeen asiantuntijayritys luovuttaa tietonsa suomalaisille edustajille, esimerkiksi lakitoimistolle, joka koostaa kerätyistä ip-osoitteista listan, jonka se toimittaa markkinaoikeuteen. Markkinaoikeus puolestaan joko määrää operaattorit paljastamaan ip-osoitteiden omistajien yhteystiedot tai hylkää hakemuksen.

Kun yhteystiedot on saatu, lähetetään liittymän omistajalle niin sanottu tekijänoikeuskirje, jossa vaaditaan satojen tai jopa tuhannen euron hyvitystä tekijänoikeuden loukkauksesta. Mikäli hyvitystä ei suoriteta määräaikaan mennessä, saatetaan asia viedä markkinaoikeuden ratkaistavaksi.

Ongelmallisena pidetään sitä, että kirje lähetetään liittymän omistajalle, joka ei kuitenkaan välttämättä ole loukkauksen tekijä.

Tekijänoikeuskirjeissä myös kehotetaan selvittämään asia yhdessä kirjeen lähettäjän kanssa, mikäli loukkauksen tekijä ei ole liittymän omistaja. Mikään laki ei kuitenkaan velvoita ottamaan yhteyttä kirjeen lähettäjään lisätietojen antamiseksi tai suorittamaan vaadittua hyvitystä. Kyseessä on sopimusehdotus, ei lasku.

Suomessa tekijänoikeuskirjeitä lähettävät muun muassa Hedman Partners, Adultia/Filmia sekä TOT Pentti Viljakainen. Toistaiseksi ei ole varmuutta siitä, kuinka monta kirjettä on kaikkiaan lähetetty ja kuinka moni on tarttunut niissä tarjottuun ehdotukseen maksaa vaadittu hyvitys.

Markkinaoikeuden ratkaistavaksi tekijänoikeuskiistoja on toistaiseksi vienyt vain Hedman Partners.

Päivitys 18.1.2018 klo 10:45: Muutettu Hedman & Partners > Hedman Partners.